Ibni, iċċaħħadx lill-fqir mill-għajxien tiegħu, u l-bniedem fil-bżonn li jħares lejk tħallihx jistenna għal xejn. Lil min hu bil-ġuħ tnikkitx, u tkiddx lill-bniedem fil-bżonn. Qalb mikduda tkomplix tkiddha, u 'l min hu fil-bżonn tħallihx jistenna l-għotja tiegħek. Tiċħadx lil tallab fil-għaks, u ddawwarx wiċċek mill-fqir. Iddawwarx wiċċek minn wieħed fil-bżonn, u tagħti 'l ħadd l-okkażjoni li jisħtek; għax jekk wieħed jisħtek bl-imrar f'qalbu, it-talba tiegħu jismagħha l-Ħallieq tiegħu. Agħmel li tkun maħbub mill-ġemgħa, u baxxi rasek quddiem min hu kbir. Agħti widen lill-fqir, u roddlu bil-ħlewwa t-tislima. Min ma jsirx ħaqq miegħu eħilsu minn idejn l-inġusti, u taqtax qalbek meta tiġi biex tagħmel il-ħaqq. Kun missier għall-iltiema, u għal ommhom bħar-raġel tagħha, u ssir bħal iben l-Għoli, u jkun iħobbok iktar minn ommok. L-għerf għalliem L-għerf jgħolli lil uliedu , u jieħu ħsieb dawk li jfittxuh. Min iħobbu, iħobb il-ħajja, u dawk li jbakkru għalih jimtlew bl-hena. Min jieħdu taħt idejh jiret il-glorja, u kull fejn imur, ibierku l-Mulej. Dawk li jaqduh, iservu l-Qaddis, u dawk li jħobbuh, iħobbhom il-Mulej. Min jisma' minnu jagħmel ħaqq mill-ġnus, u min idur lejh jgħix f'daru b'moħħ mistrieħ. Jekk jafda fl-għerf, jiksbu, u l-għerf jibqa' f'idejn nislu. Għax għall-ewwel jimxi miegħu f'mogħdijiet mgħawġa, iġib fuqu biża' u nuqqas ta' kuraġġ, jipprova fuqu d-dixxiplina tiegħu sa ma jnissillu l-fiduċja fih, u jġarrbu bl-ordnijiet tiegħu. Imbagħad jerġa' dritt għal għandu u jferrħu, u jurih il-ħwejjeġ moħbija tiegħu. Jekk joħroġ mit-triq iħallih waħdu, u jagħtih f'idejn it-telfien tiegħu. Il-mistħija u r-rispett uman Agħti kas taż-żmien u għasses għall-ħażen, u ġġibx għajb fuqek innifsek; għax hemm għajb li jġib miegħu d-dnub, u għajb li hu glorja u grazzja. Tħarisx lejn l-uċuħ bi ħsara għalik innifsek, u tistħix hekk li tintilef. Trażżanx kliemek meta hu meħtieġ, għax l-għerf jingħaraf mill-kliem, u t-tagħlim minn dak li jgħid l-ilsien. Tgħid xejn bil-maqlub tas-sewwa, u istħi għan-nuqqas ta' tagħlim li għandek. Tistħix tistqarr dnubietek, u teħodhiex mal-ilmijiet ta' xmara. Toqgħodx taħt bniedem iblah; u żżommx ma' wieħed setgħani. Issielet sal-mewt għas-sewwa, u l-Mulej Alla jissielet għalik. Tkunx ħafif f'ilsienek, u tqil u bla ħeġġa fl-għemejjel tiegħek. Tkunx qisek iljun f'darek, jew tfittex mal-qaddejja tiegħek. Tmiddx idek biex taqla' u tiġbidhiex meta tiġi biex trodd.